﻿In memoriam: zece ani de la săvârşirea din această viaţă, 
pământească, a Părintelui Gheorghe Calciu Dumitreasa  

Iată că de două milenii încoace, adică de la întemeierea credinţei 
creştine, ne străduim să ne cinstim şi să ne omagiem eroii istoriei sau 
martirii credinţei precum şi personalităţile marcante, universale şi 
naţionale, care au amprentat istoria, veacurile şi locurile cu activitatea, cu 
viaţa şi cu învăţăturile ori scrierile lor mult folositoare!... 
Drept urmare, mi-am adus şi eu aminte, pentru câteva momente, 
cuprins fiind de emoţie, respect şi veneraţie, de Părintele Gheorghe Calciu 
Dumitreasa acum, la momentul împlinirii a zece ani de la naşterea sa în 
viaţa cea cerească, când a avut venerabila vârstă de 82 de ani, eveniment 
ce s-a săvârşit în ziua de marţi – 21 Noiembrie anul 2006; De asemenea, 
am avut un prilej şi un răgaz de reflecţie şi (de) reculegere şi în timpul 
slujbei prohodirii care s-a desfăşurat la Mănăstirea Radu Vodă din 
Bucureşti, în ziua de sâmbătă – 02 Decembrie anul 2006, iar apoi a 
înmormântării sale în cimitirul Mănăstirii Petru Vodă din judeţul Neamţ, la 
care am reuşit să particip şi eu alături de foarte mulţi slujitori ai altarului 
bisericesc străbun, în frunte fiind un alt vrednic de pomenire – Prea 
Fericitul Părinte Teoctist – Patriarhul Bisericii Ortodoxe Române, precum şi 
(de) foarte mulţi fii duhovniceşti şi ucenici, cunoscuţi ori apropiaţi,!... 
            Pentru a fi sincer, doresc să recunosc că în iureşul acestor zile, 
am constatat cu oarecare strângere de inimă, că nu este uşor să vorbeşti 
ori să scrii despre Părintele Gheorghe Calciu Dumitreasa, mai ales pentru 
unul ca mine care l-am cunoscut de relativ puţină vreme, adică de numai 
10 de ani!... De ce? Pentru că Părintele Gheorghe Calciu s-a conturat şi s-
a identificat în mintea şi în inima mea, prin câteva trăsături şi calităţi 
distincte: - în primul rând caracterul, onoarea şi demnitatea părintelui apoi 
vocea sa inconfundabilă, cât se poate de sobră dar şi caldă în acelaşi timp; 
după aceea cultura teologică şi nu numai, cu care a fost înzestrat datorită 
muncii şi tenacităţii prea cucerniciei sale; luciditatea şi spiritul său critic 
însoţit de foarte multă înţelegere şi condescendenţă; pe urmă spiritul de 
disciplină, în primul rând cu el însuşi, de rigoare academică, doctrinară, 
liturgică şi canonică revelată cu fiecare slujire a sa ori cu fiecare predică 
sau cuvântare, toate fiind susţinute într-un mod foarte coerent şi elevat, 
în diferite împrejurări şi cu diferite ocazii; comportamentul, felul său de a 
fi şi de a se raporta la semenii săi, la fiecare în parte într-un mod deosebit 
şi unic, fiind foarte respectuos, accesibil şi deschis, toate acestea ducând 
la descoperirea în persoana sa a eticii bunului simţ, pe care a cultivat-o 
de-a lungul întregii sale vieţi şi care astăzi o întâlneşti tot mai rar!... 
Părintele Gheorghe Calciu a mai avut şi calitatea de a fi un om de o 
sinceritate, discreţie şi modestie ieşite din comun, care mi-au inspirat 
foarte multă încredere, confort sufletesc şi dragoste faţă de valorile 
perene ale spiritualităţii şi culturii noastre autentice!... 
Iar cartea aceasta se prezintă în aceste vremuri, ca un omagiu şi un 
prinos de cinstire şi de recunoştinţă, tocmai acum la împlinirea a cinci ani 
de la mutarea în veşnicele lăcaşuri a Părintelui Gheorghe Calciu 
Dumitreasa – cela care a făcut parte „din generaţia destinată nu doar 
temniţei, dar şi sinistrei reeducări de la Piteşti, puse pe cale şi dirijate de 
tot ceea ce comunismul avea mai abject. Una era să petreci ani grei de 
închisoare laolaltă cu camarazii aceleiaşi suferinţe, şi chiar luni de tăcută 
recluziune într-o celulă izolată, şi alta să treci prin convulsiile fizice şi 
morale provocate de propriii tăi camarazi deveniţi diavoli şi, până la urmă, 
istovit, să te pomeneşti asemenea lor. Sunt traume sufleteşti pe care 
numai un erou le poate depăşi, dar care îi rămân pe viaţă în cârcă, 
asemenea unei jivine cu ghearele înfipte în grumaz. Părintele Calciu ştia 
că o cădere poate fi depăşită numai prin asumarea ei conştientă şi 
responsabilă, şi aceasta l-a făcut, până la urmă, victorios” – potrivit 
aprecierii cuprinsă în „Predoslovia” cărţii, semnată de Înaltpreasfinţitul 
Părinte Arhiepiscop şi Mitropolit, de pioasă şi vrednică amintire, 
Bartolomeu Valeriu Anania. 
Scopul şi motivul apariţiei acestei lucrări este foarte bine reflectat 
în „Lămurire asupra ediţiei” unde se arată adevărul „că nu poate o cetate 
aflată pe vârf de munte să se ascundă, nici o făclie aprinsă să stea sub 
obroc. Tot astfel, nu se cuvenea ca viaţa Părintelui Gheorghe Calciu să fie 
tăinuită, ci pusă în sfeşnic, ca să lumineze tuturor celor din neamul 
său”. În altă ordine de idei, scrierea de faţă este alcătuită 
din „Predoslovie”, „Lămurire asupra ediţiei” şi patru părţi, intitulate: „Viaţa 
este Hristos”, „În prigoniri adeseori”, „Exilul”, „Moartea nu există”, la care 
se adaugă„Addenda” – cu „Testament”, „La un an de la 
adormire” şi „Bibliografie – Gheorghe Calciu-Dumitreasa”. Cartea mai este 
completată la urmă şi cu câteva fotografii, ce reflectă unele secvenţe şi 
evenimente din viaţa Părintelui. 
Lucrarea, deci, cuprinde mai întâi, înregistrarea unui interviu pe care 
Monahul Moise de la Mănăstirea Oaşa i-l luase Părintelui Gheorghe Calciu 
cu patru ani şi ceva în urmă, pe parcursul a trei zile de împreună-călătorie 
prin ţară. Iar ostenitorii, mai bine spus ostenitoarele Mănăstirii Diaconeşti 
– Bacău, care au compus şi structurat cartea au constatat „cu mare 
bucurie că interviul, cu o durată de şase ore, era de fapt, o incursiune 
amănunţită în viaţa părintelui, din copilărie până în momentul expulzării 
din ţară, în august anul 1985” – maicile nefăcând altceva decât să 
transcrie materialul, completându-l cu informaţii din alte interviuri şi 
articole. În continuarea cărţii, cercetându-se fondul de manuscrise al 
Arhivelor CNSAS, au fost găsite şi câteva fragmente de manuscrise ale 
Părintelui, confiscate în anul 1979, înainte de a doua sa arestare. „Ele 
cuprind relatări ale unor episoade din prima detenţie şi din timpul 
activităţii de preot profesor la Seminarul Teologic din Bucureşti. Le redăm 
ca atare în partea a doua a cărţii, ca o completare la informaţiile cuprinse 
în interviu. Tot aici am inclus extrasele din dosarul de urmărire al 
Părintelui Calciu de la CNSAS, extrase, selectate şi adnotate de Monahul 
Moise. Precizăm că scopul nostru a fost să întregim, prin aceste informaţii, 
anumite aspecte din viaţa şi activitatea Părintelui Gheorghe Calciu, 
arătând că drumul Părintelui spre Împărăţie a urmat calea pe care Domnul 
Însuşi a avut-o: Părintele Calciu Dumitreasa a fost în iad cu sufletul, dar l-
a biruit în Iisus Hristos şi s-a făcut părtaş la Înviere. Rămânea să mai 
acoperim perioada exilului în America. Pentru aceasta ne-am adresat 
familiei Părintelui, precum şi credincioşilor din Parohia „Sfânta Cruce” din 
Washington D.C., unde sfinţia sa a slujit în ultimii aproape douăzeci de 
ani. „Întru aceasta vor cunoaşte toţi că sunteţi ucenicii Mei, dacă veţi avea 
dragoste unul faţă de altul”. Şi am cunoscut că aceştia erau cu adevărat 
ucenicii Părintelui Calciu. În câteva zile, toată comunitatea de la „Sfânta 
Cruce” s-a mobilizat. Fiecare avea ceva de spus despre Părintele. Două 
suflete generoase s-au ostenit să adune şi să ne trimită toate aceste 
mărturii. Cu încuviinţarea lor, ne-am luat libertatea de a selecta şi 
organiza materialul potrivit cu concepţia de ansamblu a cărţii. 
Am adăugat la sfârşit scrisorile dictate de Părintele, înainte de 
moarte, către familie, enoriaşi, către Înaltpreasfinţitul Părinte Bartolomeu 
Valeriu Anania – căruia, printre altele i-a spus ca „Dumnezeu să Vă dea 
tăria cugetului şi arma cuvântului să evitaţi pe cât posibil unui om, 
răutăţile care încep să atace tot mai violent adevărurile credinţei noastre 
ortodoxe şi să Vă lungească zilele spre slava Sa. Amin”; apoi către 
Părintele Arhimandrit Iustin Pârvu şi Mănăstirea Diaconeşti, ultimele trei 
netipărite până acum, precum şi câteva însemnări făcute de cei apropiaţi, 
la un an de la adormire”, cum ar fi: preoţii Iustin Pârvu, Amfilohie Brânză, 
Adrian Beldianu, Nicolae Tănase, Monahul Filotheu, apoi domnii 
Demostene Andronescu, Erast Călinescu, Lucian Popescu. Aşadar, această 
carte – ce are câte un citat scripturistic drept motto la începutul fiecărei 
părţi - ne oferă nouă, celor obişnuiţi cu o viaţă comodă, prilejul de a 
medita la jertfă, la suferinţă şi la cruce. Şi asta pentru că nimic nu se 
poate realiza fără efort, fără jertfă. Tendinţa, tentaţia şi ispita omului 
contemporan, spune Sfântul Paisie Aghioritul, este de a dobândi totul fără 
jertfă, aşa încât şi noi creştinii, am dori să ne mântuim fără să ne nevoim, 
ceea ce este, de fapt, imposibil. Aşa stând lucrurile, cartea de faţă este un 
memento, o aducere aminte a vremurilor extraordinare şi teribile în care 
cei ce au vrut să se mântuie au avut foarte mult de suferit, adică atunci 
când statul român, comunist şi ateu, folosindu-se de instituţii diabolice şi 
draconice precum securitatea şi închisoarea, i-a chinuit pe cei mai buni 
creştini, aflaţi atunci printre noi; căci „comunismul a umplut cerul de Sfinţi 
– zice Părintele Arhimandrit Arsenie Papacioc. 
În altă ordine de idei, lucrarea aceasta, cu adevărat mărturisitoare şi 
folositoare, mai cuprinde o scrisoare deosebită adresată de către Ioan 
Ianolide Părintelui Gheorghe Calciu - la 08 august anul 1985, având o 
valoare inestimabilă şi de-a dreptul profetică şi testamentară, drept pentru 
care, în memoria şi a unuia şi a celuilalt o redăm în cele urmează, în 
întregime: „Frate Calciu, Preamărit să fie Hristos prin miile de sfinţi şi 
martiri ai acestui veac, în rândul cărora ne-am aflat, şi pe unii dintre ei i-
am văzut şi-i mărturisim lumii spre pocăinţă. Preamărit să fie Hristos 
pentru milioanele de victime creştine ucise de furia caiafică, pe care-i 
purtăm în sufletele noastre şi-i mărturisim lumii, spre trezire. Preamărit să 
fie Iisus Hristos prin zecile de milioane de victime omeneşti, cel mai 
cumplit genocid al istoriei, pe care lumea nu-l ia în considerare. Dar noi 
vrem să salvăm lumea de un asemenea destin, deci o chemăm la 
realitate. Creştinătatea şi omenirea întreagă trebuie să se trezească, cât 
timp nu e prea târziu. Oamenii să se teamă nu de aceia care ucid şi iau 
viaţa, ci de aceia care ucid sufletele, transformând viaţa în iad veşnic. 
Trebuie făcuţi să înţeleagă realitatea crudă şi incredibilă a vremurilor 
noastre. Iisus Hristos şi Antihrist dispută puterea acestei lumi. De nu vom 
fi vrednici de Hristosul ce vine, de Hristosul ce este, de Hristosul înflăcărat 
în luptă cu Antihrist, vom fi pierduţi şi omenirea va cunoaşte un rău şi mai 
grav, de o întindere catastrofală. Creştinătatea are deplina răspundere 
pentru mântuirea întregii lumi şi trebuie să şi-o asume... Domnul Iisus, 
Maica Preacurată, toţi sfinţii dintotdeauna să fie cu tine, spre slujirea lui 
Iisus Hristos şi a oamenilor!” – Ioan Ianolide, 8 august anul 1985. 
Cu alte cuvinte, această scriere constituie o adevărată odisee a 
spiritului, o introspecţie abisală făcută cu multă umilinţă şi fineţe dar şi 
conştiinţă misionar-apologetică, pe care numai un om trecut prin chinurile 
iadului şi ieşit curat pe malul înalt al sfinţirii le-a putut primi de la îngerul 
care l-a vegheat pe toată calea încercărilor”, căci aceşti martiri 
contemporani au supravieţuit în arena „leilor comunişti” datorită credinţei 
lor nestrămutate în Dumnezeu  - Cel Care „toate le poate celui ce crede”, 
dându-le celor smeriţi Harul ce sfinţeşte, stăpâneşte şi ocârmuieşte toată 
făptura!... 
Dintre toate relatările despre închisori şi vremurile de prigoană trăite 
de aceşti oameni în secolul trecut, din toată investigaţia psihologică a 
atâtor autori, toţi înzestraţi cu duhul mărturisitor, cartea aceasta este una 
dintre cele mai duhovniceşti, una dintre cele mai pătrunzătoare, „cea mai 
în măsură să înţeleagă împreună cu toţi sfinţii ce este lăţimea şi lungimea, 
adâncimea şi înălţimea, să cunoască iubirea lui Iisus Hristos cea mai 
presus de cunoaştere şi să se umple de toată plinătatea lui Dumnezeu 
(Cf.3, 18–19).” Afirmaţiile Părintelui Gheorghe Calciu Dumitreasa făcute în 
alte împrejurări, se potrivesc foarte bine şi aici, căci, „dacă ai îndoieli 
asupra mântuirii, asupra jertfei sau asupra biruirii vrăşmaşului văzut şi 
nevăzut prin puterea credinţei şi a rugăciunii, dacă te îndoieşti de iubirea 
lui Iisus Hristos şi de eficienţa pocăinţei” acest volum, acest document 
duhovnicesc, te va convinge, deoarece protagonistul lucrării acesteia şi 
toţi eroii închisorilor comuniste şi politice în general, au căutat în primul 
rând, să-şi pună în ordine propriile vieţi, să înţeleagă şi să trăiască 
experienţa comunitară din Biserica primară, să-şi şlefuiască încet dar 
sigur, caracterul pentru iubire, jertfă, bunătate şi trăirea dragostei 
comunitare şi asta pentru că toţi aceşti mucenici contemporani ai veacului 
al XX – lea „locuind în aceeaşi celulă (ori la propriu, ori la figurat), au 
încercat să facă din spaţiul ei o biserică a lui Iisus Hristos, dincolo de toate 
ispitele, piedicile şi poticnelile inerente convieţuirii multora la un loc, într-
un spaţiu impropriu, mizer şi insalubru!... 
Şi până la urmă, lucrarea cu pricina dezvăluie cititorilor „treptele 
descoperite de Duhul lui Dumnezeu acestor tineri neştiutori (la început), 
dar dorind arzător după Dumnezeu: mai întâi, ei constată că omul este 
mereu atacat de duhurile rele, dar că omul are puterea să le primească ori 
să le respingă dintru început sau mai târziu, fiindcă aceste duhuri rele îl 
războiesc pe om, dar cineva care are trezvie poate cunoaşte stadiile 
atacurilor şi poate lupta împotriva lor, chiar dacă lupta este complexă şi de 
durată, însă nu imposibilă. Dacă cineva nu este determinat să oprească 
gândul rău de la început, acesta pătrunde în mintea lui şi-i argumentează 
că nu este chiar atât de rău. Dacă omul acceptă şi acest stadiu, gândul 
devine poftă şi-i hrăneşte mintea, imaginaţia şi simţurile. Până aici fiind 
războiul nevăzut” – iată şcoala Filocaliei şi a Spiritualităţii Răsăritene 
autentice, pe care aceşti cultivatori ai Duhului şi stăruitori într-ale 
Rugăciunii şi Ascezei au învăţat-o acolo unde te aşteptai probabil cel mai 
puţin, adică în temniţele „cruciadei roşii”!... Altfel spus, deprinderea 
persoanei în lupta duhovnicească, parcurgând toate treptele ascezei 
creştine, în cadrul războiului nevăzut şi văzut în care au fost angrenaţi 
aceşti slujitori ai lui Iisus Hristos şi iubitori ai aproapelui, duce la o 
asemenea analiză ce „nu putea fi făcută de către aceşti tineri decât numai 
prin prezenţa Duhului Sfânt, Care i-a asistat pe toată durata vieţii lor în 
închisoare”. 
Drept pentru care „cititorul care se va apleca asupra acestei cărţi nu 
o va sfârşi fără a fi măcar cutremurat, dacă nu întors spre credinţă, căci 
viaţa Părintelui Gheorghe Calciu Dumitreasa şi a celorlalţi ca el, este un 
model moral şi o scară de suire spre cele înalte, o chemare stăruitoare de 
a ieşi măcar pentru o vreme din mlaştina acestei vieţi şi de a urca spre 
Soarele Dreptăţii, spre Răsăritul cel de Sus, Care este Iisus Hristos. Oare 
nu este cutremurător ceea ce spune un teolog şi un slujitor al altarului, 
care şi-a asumat suferinţa şi moartea ca pe o curăţire şi o înviere (căci 
finalitatea vieţii umane nu este moartea, ci învierea)? Şi nu vreau ca 
cititorul de bună credinţă să treacă fără atenţie peste unele cuvinte 
rămase de la Părintele Calciu, ce se arată a fi adevărate file de Filocalie şi 
Patristică - şi asta pentru că vorbea frumos şi cu însufleţire, oprindu-se cu 
precădere la tema lui preferată: aceea a apărării credinţei strămoşeşti, 
curată, nealterată şi autentică (potrivit Sfintei Scripturi şi a Sfintei 
Tradiţii), şi a sentimentelor curat naţionale şi patriotice, de cea mai bună 
calitate – pe care şi-a asumat-o în viaţa sa duhovnicească la modul 
plenar, din convingere şi din purtarea de grijă a lui Dumnezeu, în pofida 
tuturor vicisitudinilor pe care le-a traversat din cauza sistemului şi a 
regimului ticăloşit, antihristic!... 
Dacă vom spicui câteva dintre aprecierile şi caracterizările unor 
cunoscuţi şi apropiaţi ai Părintelui, acum la împlinirea unui an de pomenire 
între cei trecuţi în viaţa fără de sfârşit, vom vedea că „Felul în care 
părintele îşi exprima dragostea faţă de ceilalţi era cu totul special. 
Împărtăşea dragoste de la inimă la inimă, niciodată exprimată prin 
cuvinte, ci de multe ori prin gesturi. În condiţiile în care, împreună cu 
familia, avea domiciliu forţat (înainte de plecarea în SUA), depuşi fiind din 
drepturi, trăind din milostenii, părintele era mult milostiv: purta de grijă 
elevilor orfani ai Seminarului (de la Mănăstirea Radu Vodă – Bucureşti, 
unde era profesor), le achita bursele, le cumpăra haine şi cărţi, şi pe toate 
le ştie Dumnezeu. Parcă urma rânduiala Sfinţilor neadormiţi, care opreau 
în mănăstire cât le era de trebuinţă pentru hrana zilnică şi restul 
împărţeau până seara” – după mărturisirea făcută în această carte, la 
ultima rubrică a ei, de către Părintele Adrian Beldianu – Parohul Bisericii 
Mihai Vodă din Bucureşti – fost elev seminarist de-al Părintelui Calciu. 
Scriitorul Demostene Andronescu – un vechi prieten mărturiseşte că 
„Despre părintele Calciu nu se poate mărturisi decât tăcând. „Căci sunt 
cuvinte care nu cuvântă, şi sunt tăceri ce pot să spună tot”. Mai ales în 
cazul lui. Dar cum nu tot muritorul poate capta muzica sferelor pentru a i 
se tălmăci pe înţelesul lui rosturile firii şi deci şi ale omului, va trebui 
totuşi să-l evocăm, acum şi aici, în câteva lumeşti cuvinte, pe care însă le 
vom rosti în şoaptă, spre a nu-i tulbura odihna întru Domnul. Curând vom 
prăznui un an de când acest rugător de performanţă şi ziditor de suflete a 
plecat să se odihnească puţin în Lumina Cea Dintâi şi să depună mărturie 
în faţa Celui Atotputernic şi a celor ce nu mai sunt aici, ci s-au mutat în 
veşnicie, despre sine şi despre nevrednicia şi neputinţele noastre. 
Cu această ocazie, noi, cei ce l-am cunoscut şi i-am fost aproape, ne 
vom întâlni cu el în duh şi poate, de vom fi în stare de graţie, îl vom însoţi, 
tot în duh, într-o ultimă „călătorie prin duhul României”. Pentru mine, 
apropierea acestei prăznuiri are şi o altă încărcătură. Una specială. De 
aproape cincisprezece ani, în fiecare toamnă, la sfârşitul lui septembrie şi 
începutul lui octombrie, prietenul meu, părintele Ghiţă – aşa îi spuneam 
noi în intimitate – îmi era oaspete. Venea şi se instala la mine ca la el 
acasă. Şi ne simţeam bine. Şi eu, şi el. Uneori, când rămâneam singuri, 
dădeam în mintea copiilor: ne zbenguiam, ne băteam cu perne şi făceam 
fel de fel de trăsnăi. Asta poate pentru că nici eu, nici el nu am avut 
tinereţe. Cu prilejul acestor vizite, casa mi se transforma în chilie de 
duhovnic şi în loc de pelerinaj. Venea multă lume să-l vadă şi să-l „pipăie” 
pe părintele. Unii o făceau doar din snobism, pentru a se putea lăuda în 
cercurile lor că l-au văzut şi au vorbit „cu popa Calciu”, dar cei mai mulţi 
veneau sfioşi, mânaţi de reale nevoi sufleteşti. Şi părintele avea pentru 
fiecare un sfat, o vorbă bună, un îndemn duhovnicesc. Unii, mai ales cei în 
vârstă, dar şi mulţi tineri, veneau pentru spovedanie. Şi părintele nu 
refuza pe nimeni. Se închidea cu fiecare într-o cameră şi acolo se sfârşea 
această Sfântă Taină. După spovedanie se întreţinea îndelung cu omul, 
dându-i poveţe şi spunându-i vorbe de încurajare. Unora le dădea 
dezlegare, altora canoane şi tuturor sfaturi. Pe toţi îi îndemna să-şi 
găsească un duhovnic la care să meargă des. Părintele acorda o atenţie 
deosebită tinerilor, pentru care avea o aplecare specială. Considera că ei 
sunt „sarea pământului”, dar că, în acelaşi timp, sunt şi cei mai vulnerabili 
la capcanele şi smintelile acestui veac. Considera de asemenea, că nouă, 
celor mai în vârstă, ne revine datoria de a le îndruma paşii şi de a le 
veghea devenirea, fiindcă – spunea el – „lumea de mâine va arăta aşa 
cum vor rodi ei, şi ei vor rodi numai dacă noi îi vom plivi, adică dacă vom 
stârpi din jurul lor buruienile care-i sufocă”. Acelaşi interes l-a manifestat 
părintele Calciu şi pentru tinerii români „desţăraţi”, pe care i-a întâlnit în 
exilul său de peste Ocean. În cele câteva vizite pe care i le-am făcut în 
America, am fost plăcut impresionat că Biserica Ortodoxă Românească 
„Sfânta Cruce” de lângă Washington D.C., în care slujea părintele, era în 
fiecare duminică plină de tineri, în special, care veneau aici să se 
întâlnească cu Ţara. Multora dintre ei părintele le era şi duhovnic, şi 
protector, şi sfătuitor, şi uneori chiar şi în instanţă de judecată, iar ei se 
considerau, pe drept cuvânt, fiii lui duhovniceşti” – toate acestea, conform 
relatărilor domnului Andronescu. 
Un alt cunoscut – Lucian Popescu subliniază faptul că „Părintele 
vorbea cu aceeaşi deferenţă cu oricine, fiind cu asta câteodată pricină de 
poticnire. Îi era la fel de drag să zică vorba bună ţigăncii din parcarea 
Mănăstirii Voroneţ, sau politicianului de cel mai înalt rang, sau bogătaşului 
care nu îşi ţinuse făgăduiala, sau celui ce şi-o ţinuse, sau ierarhului, sau 
duhovnicului închis de comunişti mai mult ca el, sau intelectualului 
dezamăgit în sinea lui că dialogului i se refuzau posibilele subtilităţi, sau 
deghizatului securist înmuiat ori neînmuiat încă de radiaţiile nenumite ale 
părintelui, sau vameşului, sau desfrânatei, sau lunatecului. Nu am văzut 
niciodată un om găsind atât de bine calea cea dreaptă, care e totuna cu 
cea de mijloc, atunci când ea există, în drumul complicat ce duce, mereu 
în proximitatea iadului, către Împărăţia Tatălui. În anul 1990 a fost 
alungat cu violenţă din Seminarul teologic din Bucureşti, de unde în anul 
1978 a fost arestat pentru Cuvântul lui Dumnezeu (cele „Şapte Cuvinte 
către tineri”). În anul 2006, slujindu-i-se arhiereşte de Prea Fericitul 
Patriarh Teoctist, a plecat pe ultimul drum din biserica Radu Vodă a 
aceluiaşi Seminar”. 
Părintele Ieromonah Amfilohie Brânză – Duhovnicul Mănăstirii 
Diaconeşti – Bacău recunoaşte că „Am vorbit de aceşti părinţi mari ai 
Ortodoxiei noastre, pe care noi nu-i numim sfinţi, căci ne temem de asta. 
Dar pentru noi au fost ca nişte sfinţi. Aşa i-am simţit, aşa i-am perceput. 
Fiindcă i-am văzut împlinind sub ochii noştri Evanghelia, pentru că ne-au 
învăţat creştinismul practic prin exemplul personal: au flămânzit ei ca să 
sature pe cei flămânzi, au privegheat ei ca să se odihnească cei osteniţi, 
au pătimit ei ca să ia mângâiere cei întristaţi, s-au sacrificat ei ca să 
trăiască ceilalţi. Bunul Dumnezeu să-l odihnească cu sfinţii pe părintele 
Calciu şi pentru rugăciunile lui să ne miluiască şi să ne mântuiască pe noi 
toţi. Amin”. 
Prin urmare, lucrarea în sine este un complex, un tot grăitor, 
alcătuită dintr-un şir întreg de evenimente, fapte, momente cruciale, de-a 
dreptul existenţiale şi determinante pentru eroul cărţii, care, deşi s-a 
urmărit acest lucru, nu a fost niciodată victimă, ci întotdeauna va fi 
consemnat (alături de ceilalţi), de către posteritatea ce trebuie să fie cât 
mai obiectivă, drept eroul credinţei, purtătorul Duhului Celui Dumnezeiesc 
în iadul lumii acesteia pământeşti, din a doua jumătate a secolului al XX – 
lea!... 
Scriitorul Răzvan Codrescu atenţionează şi subliniază  faptul că 
„Viaţa lor merită cunoscută, nu pentru slava lor pământească, ci ca 
oamenii din zilele noastre înnegurate de atâtea rătăciri, urmări ale 
îndepărtării de Dumnezeu, să ştie că au existat în veacul al XX – lea 
asemenea aleşi care s-au ridicat la puterea de credinţă şi de jertfă a 
primilor martiri creştini”. 
Ştiind, din propria-mi experienţă, că fiecare întâlnire cu Părintele 
Gheorghe Calciu Dumitreasa a fost un prilej de mare înălţare sufletească 
şi de sărbătoare, asemeni întâlnirilor învăţăceilor cu marii filozofi ai vremii 
antice precum: Platon, Plotin, Socrate, Aristotel, fiindu-ne pildă demnă de 
urmat, de înţelepciune, abnegaţie şi dăruire, mă (mai) gândesc ce repede 
îi uităm noi pe aceşti oameni, pe aceste personalităţi ale culturii şi 
spiritualităţii noastre, fiindu-le prea puţin recunoscători pentru toate câte 
ne-au făcut şi ne-au dăruit ei nouă!... 
De aceea, cartea de faţă (şi celelalte care sunt şi vor mai apărea) 
este foarte bine venită, remarcându-se ca un omagiu şi un prinos de 
recunoştinţă adus Părintelui Calciu, dorindu-se a fi un pas către revenirea 
la normalitatea cinstirii înaintaşilor noştri aşa cum se cuvine, aducându-ne 
astfel aminte „de mai marii noştri”!... 
            Eu personal, mă simt foarte împlinit şi onorat pentru faptul că am 
avut fericitul prilej şi marea şansă de a-l întâlni şi (de) a-l cunoaşte pe 
Părintele Gheorghe Calciu Dumitreasa – mare personalitate a culturii şi 
spiritualităţii noastre româneşti şi nu numai, având convingerea şi 
nădejdea că vom şti cu toţii pe mai departe, să ne cinstim înaintaşii, 
potrivit meritelor şi vredniciilor fiecăruia, cu toate că în aceste vremuri, 
preţuim mai mult pe alţii de oriunde şi de aiurea, căci ni se par a fi mai 
exotici, mai spectaculoşi, mai senzaţionali!... 
Însă, rămânem convinşi de faptul că ce este nobil rămâne iar ce 
este ieftin, apune!...      
            Aşadar, cei alungaţi din turnurile babilonice pot bate la porţile 
cetăţii noului Ierusalim – cel bisericesc şi ceresc ce „nu are trebuinţă de 
soare, nici de lună, ca să o lumineze, căci slava lui Dumnezeu a luminat-o, 
făclia ei fiind Mielul” (Apoc. 21, 23). 
Lucrarea aceasta, cu alte cuvinte, este una de referinţă în domeniul 
istoriei şi a spiritualităţii autentice, care ar trebui să se afle la îndemâna 
tuturor celor ce cred că „Biserica este cetatea pe care nici porţile iadului 
nu o vor birui”!... 
  
  
Dumnezeu să-l ierte şi să-l odihnească! 
  
Veşnică să-i fie amintirea şi pomenirea! Amin! 
  
  
  
Cu aleasă  preţuire şi deosebită recunoştinţă, 
Dr. Stelian Gomboş 
  
 
